REGULAMENTUL (CE) NR. 1153/2009 AL COMISIEI
din 24 noiembrie 2009
de modificare a Regulamentului (CE) nr. 1384/2007 de stabilire a normelor de aplicare a Regulamentului (CE) nr. 2398/96 al Consiliului în ceea ce privește deschiderea și modul de gestionare a anumitor contingente pentru importul în cadrul Comunității al produselor din sectorul cărnii de pasăre originare din Israel și de derogare de la regulamentul respectiv
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1), coroborat cu articolul 4,
având în vedere Regulamentul (CE) nr. 2398/96 al Consiliului din 12 decembrie 1996 privind deschiderea unui contingent tarifar de carne de curcan originară și provenind din Israel prevăzut de Acordul de asociere și de Acordul interimar dintre Comunitatea Europeană și Statul Israel (2), în special articolul 2,
având în vedere Decizia 2009/855/CE a Consiliului din 20 octombrie 2009 privind semnarea și încheierea Acordului sub forma unui schimb de scrisori între Comunitatea Europeană și Statul Israel privind măsuri reciproce de liberalizare referitoare la produse agricole, la produse agricole prelucrate, la pește și produse pescărești, înlocuirea protocoalelor nr. 1 și nr. 2, a anexei la protocolul nr. 1 și a anexei la protocolul nr. 2, precum și modificări ale Acordului euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Statul Israel, pe de altă parte (3), în special articolul 2 alineatul (1),
întrucât:
(1)
Contingentul tarifar IL 1 prevăzut în anexa I la Regulamentul (CE) nr. 1384/2007 al Comisiei (4), cu numărul de ordine 09.4092 și încadrat la codurile NC 0207 25, 0207 27 10, 0207 27 30, 0207 27 40, 0207 27 50, 0207 27 60 și 0207 27 70 (carne de curcan), prevede o reducere de 100 % a taxelor vamale pentru o cantitate anuală de 1 568 de tone.
(2)
Contingentul tarifar IL 2 prevăzut în anexa I la Regulamentul (CE) nr. 1384/2007, cu numărul de ordine 09.4091 și încadrat la codurile NC 0207 32, 0207 33, 0207 35 și 0207 36 (carne de rață), prevede o reducere de 100 % a taxelor vamale pentru o cantitate anuală de 560 de tone.
(3)
În temeiul Acordului sub forma unui schimb de scrisori între Comunitatea Europeană și Statul Israel (denumit în continuare „acordul”), aprobat prin Decizia 2009/855/CE, cantitățile și codurile NC prevăzute în prezent în cadrul contingentelor IL 1 și IL 2 trebuie să fie adaptate. Acest acord va intra în vigoare la 1 ianuarie 2010.
(4)
Este necesar ca Regulamentul (CE) nr. 1384/2007 să fie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 1384/2007 se înlocuiește cu textul care figurează în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament se aplică începând cu anul de cotă 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 2009.